R. Fico, predseda vlády SR: (2008-07-03):
Len na takú ilustráciu. Keď bolo 15 členských štátov Európskej únie a zasadala Európska rada, 15 predsedov vlád sa vedelo skôr dohodnúť, ako sa dnes vie dohodnúť napríklad 27 premiérov, ktorí pravidelne chodia na určité rokovania. Lisabonská zmluva prináša úplne nové pravidlá fungovania európskych inštitúcií a predovšetkým, podľa mňa, približuje Európsku úniu, ktorá tak, či tak je zbyrokratizovaná, je ďaleko od radového občana, bližšie priťahuje Európsku úniu k občanovi. Toto bol hlavný dôvod, prečo vláda Slovenskej republiky bez akéhokoľvek zaváhania pristúpila nielen k veľmi konštruktívnej spolupráci s európskymi orgánmi pri príprave tejto zmluvy, ale vyvinuli sme aj všetko úsilie, aby Lisabonská zmluva bola na Slovensku schválená v parlamente v čo najkratšom termíne. Je mi ľúto, čo sa dialo, pretože bezprecedentné vydieranie, ktorého sme boli, celá vládna koalícia, svedkami, mimoriadne zhoršilo postavenie Slovenskej republiky a najmä poškodilo štátne záujmy Slovenskej republiky v zahraničí. Nikto tomu nerozumel, ako je možné, že niekto chce vydierať pri schvaľovaní Lisabonskej zmluvy vnútroštátnym tlačovým zákonom, ktorý, ako vidíte, bol prijatý a nič sa nestalo. Nikto neposiela desiatky, stovky odpovedí na publikované články, nikto nič nezneužíva. Je to štandardný tlačový zákon, ktorý prešiel, a preto musím pripomenúť, že to, čo sa udialo v Národnej rade pri schvaľovaní Lisabonskej zmluvy, hrubo poškodilo štátne záujmy Slovenskej republiky. Dnes sme v komplikovanej situácii aj preto, lebo voliči v Írsku v referende mali iný názor. Bolo by možno veľmi podnetné zaoberať sa tým, čo bolo príčinou rozhodnutia írskych voličov. Ja si myslím, že ani tak nešlo o obsah Lisabonskej zmluvy, ako išlo o to, do akej miery Európska únia je atraktívna, alebo nie je atraktívna pre verejnosť v Európe. Aj našich ľudí, keby sme sa spýtali na ulici v meste alebo na dedine, čo je Európska únia, čo vám prináša, aký máte z nej úžitok, asi ťažko by na tieto otázky dokázali odpovedať. Preto, ak chceme pomôcť aj Írsku, lebo máme záujem, aby táto zmluva bola v Írsku ratifikovaná, musíme urobiť Európsku úniu zaujímavejšiu, Európsku úniu, ktorá bude naozaj riešiť reálne veci. Aj preto na poslednom zasadnutí Európskej rady som veľmi tvrdo vystúpil a povedal som, že je hrubá chyba, ak sa chce opäť zaoberať Európska rada len otázkami Lisabonu a nechce sa zaoberať otázkami prudkého nárastu cien potravín a ropy. Tak to aj dopadlo. Dlhé hodiny sme rozprávali o ratifikačnom procese, a potom, keď došlo k tomu najpodstatnejšiemu, došlo k diskusiám o rope, o potravinách, o pohonných látkach, tak tam tá diskusia bola veľmi zúžená a nebol dostatočný priestor, aby boli vyslovené všetky podstatné názory. Toto je cesta ako zabezpečiť, že Lisabonská zmluva v Európe nájde totálnu podporu a ja verím, že novému francúzskemu predsedníctvu, a predovšetkým francúzskemu prezidentovi, sa podarí vyriešiť aj ďalší problém, ktorý vznikol tentokrát v Poľsku. Ale tam je postoj poľského prezidenta dlhodobo známy k tejto zmluve. Ale to, čo sa udialo v Národnej rade Slovenskej republiky, čo predviedla slovenská opozícia, je hrubé poškodenie štátnych záujmov Slovenskej republiky v zahraničí. Ďakujem pekne. (Potlesk.)